
P R O G R A M

mjera potpora u poljoprivredi i ruralnom razvoju
na području Osječko-baranjske županije
za razdoblje 2025. - 2027. godine



I.

Program mjera potpora u poljoprivredi i ruralnom razvoju na području Osječko-baranjske županije za razdoblje 2025. - 2027. godine (u daljnjem tekstu: Program potpora) obuhvaća mjere koje su usklađene s uredbama Europske komisije koje uređuju potpore male vrijednosti.

Program potpora obuhvaća mjere usmjerene povećanju učinkovitosti poljoprivrednih gospodarstava, unaprjeđenja konkurentnosti proizvodnje i prerade poljoprivrednih i prehrambenih proizvoda, otpornosti poljoprivredne proizvodnje na klimatske promjene, jačanju konkurentnosti poljoprivrednih gospodarstava u ruralnim područjima, kao i drugih strateških ciljeva utvrđenih poljoprivrednom politikom Republike Hrvatske.

Program potpora obuhvaća sljedeće mjere potpora:

	1.	Potpora za prvo osnivanje obiteljskog poljoprivrednog gospodarstva

	2.	Potpora mladim poljoprivrednicima

	3.	Potpora za podizanje plastenika i staklenika za uzgoj povrća i voća

	4.	Potpora za podizanje/rekonstrukciju intenzivnih nasada jabuka

	5.	Potpora za podizanje/rekonstrukciju ekstenzivnih nasada u voćarstvu

	6.	Potpora oštećenicima u slučaju prirodnih nepogoda

	7.	Potpora za kupovinu uzgojno valjanih grla u stočarstvu

	8.	Potpora za uzgoj i držanje uzgojno valjanih junica mliječne pasmine

	9.	Potpora za poticanje izvrsnosti u proizvodnji mlijeka

	10.	Potpora za trošak usluge klanja u registriranim objektima

	11.	Potpora za očuvanje pčelinjeg fonda

	12.	Potpora za istraživačke projekte u poljoprivredi

	13.	Potpora za nabavu opreme za preradu poljoprivrednih proizvoda

	14.	Potpora za sudjelovanje u programima kvalitete i stvaranje robne marke poljoprivrednih
proizvoda

	15.	Potpora za manifestacije, promociju i plasiranje poljoprivredne proizvodnje




II.

Mjere potpora pod točkama od 1. do 11. su potpore male vrijednosti u poljoprivrednom sektoru i usklađene su s Uredbom Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru ("Službeni list Europske unije" L 352/9 od 24. prosinca 2013.), Uredbom Komisije (EU) 2019/316 od 21. veljače 2019. o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru ("Službeni list Europske unije" LI 51/1 od 22. veljače 2019.) i Uredbom Komisije (EU) 2024/3118 оd 10. prosinca 2024. o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (''Službeni list'' Europske unije L 2024/3118 od 13. prosinca 2024. godine (u daljnjem tekstu: Uredba Komisije (EU) 1408/2013) i dodjeljuju se korisnicima koji se bave poljoprivrednom proizvodnjom poljoprivrednih proizvoda, uz iznimku:
a) potpora čiji je iznos određen na temelju cijene ili količine proizvoda stavljenih na tržište,
b) potpora za djelatnosti povezane s izvozom prema trećim zemljama ili državama članicama, odnosno potpora koje su u izravnoj vezi s izvezenim količinama, uspostavom i djelovanjem distribucijske mreže ili drugim tekućim izdacima koji su povezani s izvoznom djelatnošću i
c) potpora koje se uvjetuje uporabom domaćih proizvoda umjesto uvoznih.
U smislu navedene Uredbe poljoprivredni proizvod je proizvod iz Priloga 1. Ugovora o funkcioniranju Europske unije uz iznimku proizvoda ribarstva i akvakulture. 

Potpore male vrijednosti u poljoprivrednom sektoru koje su odobrene prema Uredbi Komisije (EU) 1408/2013 ne smiju prelaziti iznos od 50.000,00 eura po pojedinom korisniku u bilo kojem razdoblju unutar tri godine. Pri tome se uzimaju u obzir sve potpore male vrijednosti neovisno o instrumentu i razini davatelja potpore male vrijednosti. U obzir se uzimaju i sredstva iz fondova EU ukoliko ih je korisnik primio kao potporu male vrijednosti, neovisno o instrumentu dodjele.
Za potrebe prethodno navedene Uredbe pojmom "jedan poduzetnik" obuhvaćena su sva poduzeća koja su u najmanje u jednom od sljedećih međusobnih odnosa:
a) jedno poduzeće ima većinu glasačkih prava dioničara ili članova u drugom poduzeću,
b) jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća,
c) jedno poduzeće ima pravo ostvarivati vladajući utjecaj na drugo poduzeće prema ugovoru sklopljenom s tim poduzećem ili prema odredbi statuta ili društvenog ugovora tog poduzeća i
d) jedno poduzeće koje je dioničar ili član u drugom poduzeću, kontrolira samo, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava u tom poduzeću.
Mjere potpora pod točkama od 12. do 15. usklađene su s Uredbom Komisije (EU) 2023/2831 od 13. prosinca 2023. o primjeni članaka 107. i 108. Ugovora o funkcioniranju Europske unije na de minimis potpore ("Službeni list Europske unije" L od 15. prosinca 2023.), (u daljnjem tekstu: Uredba Komisije (EU) 2023/2831) i dodjeljuju se korisnicima u svim sektorima, uz iznimku:
a) potpore koje se dodjeljuju poduzetnicima koji se bave primarnom proizvodnjom proizvoda ribarstva i akvakulture,
b) potpore koje se dodjeljuju poduzetnicima koji se bave preradom i stavljanjem na tržište proizvoda ribarstva i akvakulture, ako je iznos potpore utvrđen na temelju cijene ili količine kupljenih proizvoda ili proizvoda stavljenih na tržište,
c) potpore koje se dodjeljuju poduzetnicima u primarnoj proizvodnji poljoprivrednih proizvoda,
d) potpore koje se dodjeljuju poduzetnicima u sektoru prerade i stavljanja na tržište poljoprivrednih proizvoda, u jednom od sljedećih slučajeva:
i. ako se iznos potpore utvrđuje na temelju cijene ili količine tih proizvoda koji su kupljeni od primarnih proizvođača ili koje dotični poduzetnici stavljaju na tržište,
ii. ako su potpore uvjetovane njihovim djelomičnim ili potpunim prenošenjem na primarne proizvođače,
e) potpore dodijeljene za djelatnosti povezane s izvozom u treće zemlje ili države članice, konkretno potpore izravno povezane s izvezenim količinama, uspostavljanjem i radom distribucijske mreže ili drugim tekućim rashodima povezanima s djelatnošću izvoza i
f) potpore koje se uvjetuju upotrebom domaćih proizvoda ili usluga umjesto uvoznih.

Potpore male vrijednosti koje su odobrene prema Uredbi Komisije (EU) 2023/2831 ne smiju prelaziti iznos od 300.000 eura po pojedinom korisniku u bilo kojem razdoblju unutar tri godine. Navedena gornja granica se primjenjuje bez obzira na oblik potpore male vrijednosti ili cilj koji se namjerava postići, te neovisno o tome da li se potpora koju dodjeljuje država članica u cijelosti ili djelomično financira iz sredstava koja su podrijetlom iz Europske unije.
Za potrebe prethodno navedene Uredbe pojmom "jedan poduzetnik" obuhvaćena su sva poduzeća koja su u najmanje u jednom od sljedećih međusobnih odnosa:
a) jedno poduzeće ima većinu glasačkih prava dioničara ili članova u drugom poduzeću,
b) jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća,
c) jedno poduzeće ima pravo ostvarivati vladajući utjecaj na drugo poduzeće prema ugovoru sklopljenim s tim poduzećem ili prema odredbi statuta ili društvenog ugovora tog poduzeća i
d) jedno poduzeće koje je dioničar ili član u drugom poduzeću, kontrolira samo, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava u tom poduzeću.

Sredstva za provođenje Programa mjera bit će osigurana u Proračunu Osječko-baranjske županije iz prihoda ostvarenih od zakupa poljoprivrednog zemljišta, prodaje, prodaje izravnom pogodbom i davanje na korištenje poljoprivrednog zemljišta bez javnog poziva, namijenjena su u svrhu sukladno članku 49. stavak 3. Zakona o poljoprivrednom zemljištu.
Porez na dodanu vrijednost (PDV) nije prihvatljiv trošak kod dodjele potpore, osim kada se ne može tražiti njegov povrat u skladu s nacionalnim zakonodavstvom o PDV-u.

Jedan korisnik godišnje može ostvariti potpore po više mjera pod uvjetom da ukupni iznos primljenih potpora ne premašuje 15.000,00 eura, iznimno za mjeru Mjera 12. Potpora za istraživačke projekte u poljoprivredi maksimalni iznos potpore kojeg jedan korisnik može godišnje ostvariti je 20.000,00 eura.

Poljoprivredno gospodarstvo u smislu ovoga Programa je fizička ili pravna osoba ili skupina fizičkih ili pravnih osoba koja obavlja poljoprivrednu djelatnost, a obuhvaća sljedeće organizacijske oblike: obiteljsko poljoprivredno gospodarstvo, samoopskrbno poljoprivredno gospodarstvo, obrt registriran za obavljanje poljoprivredne djelatnosti, trgovačko društvo ili zadruga registrirana za obavljanje poljoprivredne djelatnosti upisan u Upisnik poljoprivrednika/Upisnik Obiteljskih poljoprivrednih gospodarstava (u daljnjem tekstu: Poljoprivredna gospodarstva).
III.

Mjere potpora male vrijednosti u poljoprivrednom sektoru sukladne Uredbi Komisije (EU) 1408/2013

Mjera 1. Potpora za prvo osnivanje obiteljskog poljoprivrednog gospodarstva

Korisnik potpore

Korisnik potpore je poljoprivrednik koji obavlja poljoprivrednu djelatnost kao osnovnu djelatnost na poljoprivrednom gospodarstvu i upisan je u Upisnik obiteljskih poljoprivrednih gospodarstava kao nositelj obiteljskog poljoprivrednog gospodarstva.

Korisnik potporu ostvaruje dvije godine od dana upisa u Upisnik obiteljskih poljoprivrednih gospodarstava kao nositelj obiteljskog poljoprivrednog gospodarstva za plaćene troškove obveznog osiguranja s osnova poljoprivrede.

Korisnik potpore mora imati prebivalište na području Županije

Kratki opis i prihvatljivi troškovi

Cilj je financijski olakšati poslovanje onima koji su odlučili po prvi puta osnovati obiteljsko poljoprivredno gospodarstvo. Potpora se odobrava nositelju kojemu je to prvo osnivanje obiteljskog poljoprivrednog gospodarstva.

Prihvatljivi troškovi su troškovi obveznog osiguranja s osnova poljoprivrede, a koji se odnose na troškove doprinosa za mirovinsko i zdravstveno osiguranje za godinu koja prethodi godini kada se podnosi zahtjev i odnose se na nositelja obiteljskog poljoprivrednog gospodarstva.

Intenzitet potpore po korisniku

Intenzitet potpore je do 60% od iznosa prihvatljivih troškova, a najviše do 750,00 eura godišnje. Ukoliko korisnik potpore nije stariji od 40 godina u godini podnošenja zahtjeva, intenzitet potpore uvećava se za 20%, a najviše do 900,00 eura godišnje.

Mjera 2. Potpora mladim poljoprivrednicima

Korisnik potpore

Korisnik potpore je poljoprivrednik koji obavlja poljoprivrednu djelatnosti na poljoprivrednom gospodarstvu, upisan u Upisnik obiteljskih poljoprivrednih gospodarstava ili u Upisnik poljoprivrednika kao samoopskrbno poljoprivredno gospodarstvo ili obrt registriran za obavljanje poljoprivredne djelatnosti i nije stariji od 40 godina u godini podnošenja zahtjeva, koji je obrazovan ili osposobljen za zanimanje u poljoprivredi i po prvi put osniva poljoprivredno gospodarstvo kao nositelj ili je osnovao poljoprivredno gospodarstvo unatrag pet godina do dana podnošenja zahtjeva za potporu.

Korisnik potpore ne smije biti postavljen kao nositelj poljoprivrednog gospodarstva kraće od jedne niti duže od pet godina prije podnošenja zahtjeva za potporu.

Poljoprivredno gospodarstvo za koje korisnik traži potporu u trenutku podnošenja zahtjeva za potporu pripada ekonomskoj veličini iskazanoj u standardnom ekonomskom rezultatu poljoprivrednog gospodarstva od 1.000,00 do 20.000,00 eura.

Korisnik potpore mora imati sjedište ili prebivalište na području Županije te ulaganje mora biti na području Županije.
Kratki opis i prihvatljivi troškovi

Cilj je mladima olakšati ulaganja i potaknuti ih da ojačaju svoja poljoprivredna gospodarstva. Potpora mladom poljoprivredniku odobrava se za kapitalna ulaganja koja će omogućiti nastavak dugoročnog bavljenja poljoprivredom na višoj razini.

Prihvatljivi troškovi su: kapitalno ulaganje u poljoprivrednu mehanizaciju, nabava opreme za uzgoj stoke, izrada projektne dokumentacije za izgradnju objekta, trošak okrupnjivanja posjeda, trošak stručnog obrazovanja povezanog s poljoprivrednom strukom ili prekvalifikacije.

Intenzitet potpore po korisniku

Intenzitet potpore iznosi do 70% prihvatljivih troškova, a najviše do 5.300,00 eura godišnje. Potpore se ne dodjeljuju za troškove PDV-a i drugih poreza, carina i sličnih troškova.

Mjera 3. Potpora za podizanje plastenika i staklenika za uzgoj povrća i voća

Korisnik potpore

Korisnik potpore je Poljoprivredno gospodarstvo, koje mora imati sjedište ili prebivalište na području Županije, te ulaganje mora biti na području Županije.

Kratki opis i prihvatljivi troškovi

Cilj je povećati prinose i produktivnost voćarske i povrtlarske proizvodnje. Potpora se odobrava za troškove nabave i postavljanja te opremanje plastenika/staklenika.

Prihvatljivi troškovi su: troškovi nabave/izgradnje novih ili rekonstrukcije/obnove vlastitih postojećih plastenika/staklenika najmanje površine 100 m² i njihovo opremanje pod uvjetom da je nabavljeno od proizvođača ili ovlaštenog distributera.

Intenzitet potpore po korisniku

Do 70% prihvatljivih troškova, a najviše do 6.000,00 eura.
Potpore se ne dodjeljuju za troškove PDV-a i drugih poreza, carinu i slične troškove.

Mjera 4. Potpora za podizanje/rekonstrukciju intenzivnih nasada jabuka

Korisnik potpore

Korisnik potpore je Poljoprivredno gospodarstvo, koje mora imati sjedište ili prebivalište na području Županije, te ulaganje mora biti na području Županije.

Kratki opis i prihvatljivi troškovi

Cilj je povećati proizvodnju jabuka. Potpora se odobrava za intenzivan uzgoj nasada jabuka, odnosno uređenje i pripremu tla za sadnju intenzivnih trajnih nasada jabuka i nabavu deklariranog sadnog materijala.

Prihvatljivi troškovi su: troškovi uređenja zemljišta i pripreme tla za sadnju intenzivnih nasada (podrivanje, oranje, rigolanje), nabava deklariranog sadnog materijala.

Minimalna površina na kojoj se podižu intenzivni nasadi jabuke je 1,0 ha, a minimalni broj
sadnica je 2800 kom/ha.

Intenzitet potpore po korisniku

Do 70% prihvatljivih troškova, a najviše do 10.000,00 eura godišnje.
Potpore se ne dodjeljuju za troškove PDV-a i drugih poreza, carinu i slične troškove.

Mjera 5. Potpora za podizanje/rekonstrukciju ekstenzivnih nasada u voćarstvu

Korisnik potpore

Korisnik potpore je Poljoprivredno gospodarstvo, koje mora imati sjedište ili prebivalište na području Županije, te ulaganje mora biti na području Županije.

Kratki opis i prihvatljivi troškovi

Cilj je povećati proizvodnju voća. Potpora se odobrava za ekstenzivan uzgoj nasada jabuke, kruške, breskve, nektarine, marelice, trešnje, šljive, dunje i višnje, odnosno uređenje i pripremu tla za sadnju nasada i nabavu deklariranog sadnog materijala.

Prihvatljivi troškovi su: troškovi uređenja zemljišta i pripreme tla za sadnju ekstenzivnih nasada (podrivanje, oranje, rigolanje), nabava deklariranog sadnog materijala.

Minimalna površina na kojoj se podižu nasadi je 1,0 ha.

Intenzitet potpore po korisniku

Do 70% prihvatljivih troškova, a najviše do 4.000,00 eura godišnje.
Potpore se ne dodjeljuju za troškove PDV-a i drugih poreza, carinu i slične troškove.

Mjera 6. Potpora oštećenicima u slučaju prirodnih nepogoda

Korisnik potpore

Korisnik potpore je Poljoprivredno gospodarstvo, koje mora imati sjedište ili prebivalište na području Županije, te ulaganje mora biti na području Županije 

Kratki opis i prihvatljivi troškovi

Potpora se odobrava Poljoprivrednom gospodarstvu u slučaju štete od prirodne nepogode kada za nastalu štetu nije proglašena prirodna nepogoda sukladno propisima koji uređuju navedeno područje i nije zaključena polica osiguranja, a šteta je nastala na objektima u kojima se odvija poljoprivredna proizvodnja, na poljoprivrednoj mehanizaciji i opremi.

Pojam prirodne nepogode utvrđuje se sukladno propisima kojima se uređuje zaštita od elementarnih nepogoda.

Intenzitet potpore po korisniku

Do 50% od ukupno utvrđene štete prema dokumentaciji nadležnih tijela, a najviše do 1.500,00 eura godišnje.

Mjera 7. Potpora za kupovinu uzgojno valjanih grla u stočarstvu

Korisnik potpore

Korisnik potpore je Poljoprivredno gospodarstvo, koje mora imati sjedište ili prebivalište na području Županije, te ulaganje mora biti na području Županije 
Kratki opis i prihvatljivi troškovi

Cilj je povećati stočarsku proizvodnju. Potpora se odobrava za troškove kupovine uzgojno valjanih grla u stočarskoj proizvodnji.

Prihvatljivi su troškovi nabave uzgojno valjanih grla u govedarskoj, svinjogojskoj, ovčarskoj i kozarskoj proizvodnji. Uzgojno valjane junice za proizvodnju mlijeka moraju biti steone pet i više mjeseci te moraju biti upisane u Jedinstveni registar domaćih životinja (JRDŽ), odnosno u druge propisom utvrđene registre kojim se potvrđuje da su uzgojno valjane. Korisnik potpore obvezan je držati domaće životinje za koje je ostvario potporu minimalno tri godine od dana ostvarivanja potpore, osim u slučaju više sile.

Kupovina uzgojno valjanih junica za proizvodnju u sustavu krava - tele nije prihvatljiv trošak.

Intenzitet potpore

Do 30% prihvatljivih troškova i može iznositi:
· do 350,00 eura po grlu u govedarskoj proizvodnji, a najviše ukupno po korisniku do 3.500,00 eura godišnje,
· do 120,00 eura za ženska grla u svinjogojskoj proizvodnji i do 300,00 eura za muška grla, a najviše ukupno po korisniku do 1.500,00 eura godišnje,
· do 80,00 eura za ženska grla u ovčarskoj i kozarskoj proizvodnji i do 200,00 eura za muška grla, a najviše ukupno po korisniku do 800,00 eura godišnje.

Potpore se ne dodjeljuju za troškove PDV-a i drugih poreza, carine i slične troškove.

Mjera 8. Potpora za uzgoj i držanje uzgojno valjanih junica mliječne pasmine

Korisnik potpore

[bookmark: _Hlk179895294]Korisnik potpore je Poljoprivredno gospodarstvo, a posjednik je uzgojno valjanih junica mliječne pasmine koje moraju biti upisane u Jedinstveni registar domaćih životinja (JRDŽ).

Korisnik potpore mora imati sjedište ili prebivalište na području Županije, te se proizvodnja mora odvijati na području Županije.

Kratki opis i prihvatljivi troškovi

Potpora se odobrava za uzgoj i držanje uzgojno valjanih junica mliječne pasmine iz vlastitog uzgoja u jediničnom iznosu po grlu. Uzgojno valjane junice za proizvodnju mlijeka moraju biti steone pet i više mjeseci, te moraju biti upisane u Jedinstveni registar domaćih životinja (JRDŽ), odnosno u druge propisom utvrđene registre kojim se potvrđuje da su uzgojno valjane iz vlastitog uzgoja. Korisnik potpore obvezan je držati životinje za koje je ostvario potporu minimalno tri godine od dana ostvarivanja potpore, osim u slučaju više sile. Korisnik najviše može godišnje ostvariti potporu za 10 junica.

Intenzitet potpore

Do 400,00 eura po grlu, a najviše do 4.000,00 eura godišnje po korisniku.

Mjera 9. Potpora za poticanje izvrsnosti u proizvodnji mlijeka

Korisnik potpore
[bookmark: _Hlk179895352]
Korisnik potpore je Poljoprivredno gospodarstvo, koje mora imati sjedište ili prebivalište na području Županije, te ulaganje mora biti na području Županije i posjednik je domaćih životinja koje moraju biti upisane u Jedinstveni registar domaćih životinja (JRDŽ).
Kratki opis i prihvatljivi troškovi

Cilj je povećati količinu i kvalitetu proizvodnje mlijeka. 

Intenzitet potpore

Potpora se odobrava Poljoprivrednom gospodarstvu čija je 95% proizvodnja mlijeka "I razreda" prema propisu koji uređuje razvrstavanje mlijeka.

Potpora se odobrava:
· za proizvodnju mlijeka u proteklih 12 mjeseci od 40.000 do 60.000 kilograma do 400,00 eura,
· za proizvodnju mlijeka u proteklih 12 mjeseci od 30.000 do 40.000 kilograma do 600,00 eura,
· za proizvodnju mlijeka u proteklih 12 mjeseci od 5.000 do 30.000 kilograma do 700,00 eura.

Mjera 10. Potpora za trošak usluge klanja u registriranim objektima

Korisnik potpore
[bookmark: _Hlk179895448]
Korisnik potpore je Poljoprivredno gospodarstvo, koje mora imati sjedište ili prebivalište na području Županije, te se proizvodnja mora odvijati na području Županije i posjednik je domaćih životinja koje moraju biti upisane u Jedinstveni registar domaćih životinja (JRDŽ).

Kratki opis i prihvatljivi troškovi

Potpora se odobrava Poljoprivrednom gospodarstvu za trošak usluge klanja domaćih životinja u registriranim objektima. Prihvatljiv trošak je trošak usluge klanja svinja, goveda, ovaca i koza svih kategorija u registriranim klaonicama.

Intenzitet potpore po korisniku

· do 80% troška usluge klanja svinja svih kategorija, a najviše do 1.400,00 eura godišnje,
· do 70% troška usluge klanja goveda svih kategorija, a najviše 1.500,00 eura godišnje,
· do 80% troška usluge klanja ovaca i koza svih kategorija, a najviše 500,00 eura godišnje.

Mjera 11. Potpora za očuvanje pčelinjeg fonda

Korisnik potpore

Fizička ili pravna osoba upisana u Evidenciji pčelara i pčelinjaka kod Hrvatskog pčelarskog saveza.

Korisnik potpore mora imati sjedište ili prebivalište na području Županije.

Kratki opis i prihvatljivi troškovi

Cilj je ojačati pčelinji fond uslijed klimatskih promjena. Potpora se odobrava za trošak prihrane pčela kao nadomjestak nektara uslijed agroekoloških uvjeta proizvodnje (šećer) i trošak provođenje analize i utvrđivanja razine kvalitete meda.

Intenzitet potpore po korisniku

Iznos potpore je do 60% prihvatljivih troškova, a najviše 400,00 eura godišnje.

Mjera 12. Potpora za istraživačke projekte u poljoprivredi

Korisnik potpore

Pravne osobe registrirane za djelatnosti znanstvenog istraživanja i razvoja.

Korisnik potpore mora istraživačke aktivnosti provoditi na području Županije.
Kratki opis i prihvatljivi troškovi

Potpora se odobrava za istraživačke projekte primjenjive na poljoprivrednim gospodarstvima, a odnose se na istraživačke aktivnosti i njihovo dokumentiranje u sektoru poljoprivrede, posebno na istraživanja u području prerade, skladištenja i čuvanja poljoprivrednih proizvoda, istraživanja vezana uz navodnjavanje, ratarsku i stočarsku proizvodnju, proizvodnju voća i povrća, kao i istraživanja povezana uz tržište i marketing u poljoprivredi.

Prihvatljivi troškovi su troškovi koji su nastali u pripremi i provedbi istraživačkog projekta primjenjivog na poljoprivrednim gospodarstvima, a odnose se na naknadu za sate rada istraživača, troškove instrumenata i opreme koja se upotrebljava za predmet istraživanja, kao i drugi opravdani materijalni troškovi koji su nastali u izravnoj vezi s istraživačkim projektom.

Intenzitet potpore po projektu/korisniku:

Do 70% prihvatljivih troškova, a najviše do 2.600,00 eura godišnje.

[bookmark: _Hlk185923283]Jedan korisnik može prijaviti više projekata, a maksimalni iznos potpore kojeg jedan korisnik može godišnje ostvariti je 20.000,00 eura.

Mjera 13. Potpora za nabavu opreme za preradu poljoprivrednih proizvoda

Korisnik potpore
[bookmark: _Hlk179895570]
Korisnik potpore je Poljoprivredno gospodarstvo i udruge upisane u Upisnik obiteljskih poljoprivrednih gospodarstava/Upisnik poljoprivrednika i posjeduje registriran, odnosno odobren objekt u poslovanju s hranom.

Korisnik potpore mora imati sjedište ili prebivalište na području Županije, te ulaganje mora biti na području Županije.

Kratki opis i prihvatljivi troškovi

Potpora se odobrava za ulaganja u opremanje gospodarstva koje će dovesti do povećanja količine, povećanja produktivnosti i/ili unaprjeđenja kvalitete obrade i prerade poljoprivrednih proizvoda (mesa, voća, povrća, mlijeka) na poljoprivrednom gospodarstvu koje se bavi poljoprivrednom proizvodnjom.

Prihvatljivi troškovi su troškovi nabave opreme za obradu i preradu poljoprivrednih proizvoda, a u svrhu prerade poljoprivredne proizvodnje iz Dodatka I. Ugovora o funkcioniranju Europske unije. Najmanji iznos pojedinačno izvršenog ulaganja za koji se može ostvariti potpora je 300,00 eura.

Intenzitet potpore po korisniku

Do 60% prihvatljivih troškova, a najviše do 6.000,00 eura godišnje.
Potpore se ne dodjeljuju za troškove PDV-a i drugih poreza, carine i sličnih troškova.

Mjera 14. Potpora za sudjelovanje u programima kvalitete i stvaranje robne marke poljoprivrednih proizvoda

Korisnik potpore
[bookmark: _Hlk179895680]
[bookmark: _Hlk185922274]Korisnik potpore je Poljoprivredno gospodarstvo i udruge upisane u Upisnik obiteljskih poljoprivrednih gospodarstava/Upisnik poljoprivrednika.

Korisnik potpore mora imati sjedište ili prebivalište na području Županije, te se djelatnost mora obavljati na području Županije.

Kratki opis i prihvatljivi troškovi

Cilj je povećati prepoznatljivost i vrijednost poljoprivrednih proizvoda kako bi se olakšala prodaja. Potpora se dodjeljuje za sudjelovanje u programima/sustavima kvalitete, razvoj robne marke za prepoznatljivost pojedinog poljoprivrednog ili prehrambenog proizvoda proizvedenog na području Županije.

Prihvatljivi troškovi su: usluge istraživanja tržišta, provođenje analize i utvrđivanja razine kvalitete poljoprivrednih proizvoda u ovlaštenoj instituciji, dizajn i izrada oznake robne marke (jedinstvena ambalaža, pakiranje, etikete), izrada specifikacije proizvoda, usluge certificiranja proizvoda. Nisu prihvatljivi troškovi certificiranja ekološke proizvodnje.

Intenzitet potpore po korisniku

Do 60% prihvatljivih troškova, a najviše do 2.500,00 eura godišnje.
Potpore se ne dodjeljuju za troškove PDV-a i drugih poreza, carine i sličnih troškova.

Mjera 15. Potpora za manifestacije, promociju i plasiranje poljoprivredne proizvodnje

Korisnik potpore

[bookmark: _Hlk179895762]Korisnik potpore je Poljoprivredno gospodarstvo i udruge upisane u Upisnik obiteljskih poljoprivrednih gospodarstava/Upisnik poljoprivrednika, te udruge koje djeluju i osnovane su radi poljoprivrede, promicanja poljoprivrede i/ili pružanja stručne pomoći s područja poljoprivrede i ruralnog razvoja.

Korisnik potpore mora imati sjedište ili prebivalište na području Županije.

Kratki opis i prihvatljivi troškovi

Cilj je da se tržište upozna s proizvodima i poveća tržišni doseg poljoprivredne proizvodnje.
Potpora se može dodijeliti:
· za sudjelovanje na manifestacijama (sajmovima, smotrama, skupovima) koje su povezane s poljoprivrednom proizvodnjom i promicanjem ruralnog razvoja
· organizatorima za organiziranje aktivnosti i manifestacija na prostoru Županije, a na kojima se promiču poljoprivreda i vrijednosti ruralnog razvoja,
· za promociju i stavljanje na tržište poljoprivrednih proizvoda.

Prihvatljivi troškovi su: najam prostora, kotizacija, uvrštenje u sajamski katalog, trošak promotivnih materijala, troškovi prijevoza i smještaja, trošak korištenja servisa on-line prodaje vlastitih poljoprivrednih proizvoda, trošak izrade i redizajna web shopa za digitalnu promociju i plasman vlastitih proizvoda.

Intenzitet potpore po korisniku

Do 80%, a najviše do 1.400,00 eura godišnje.

IV.
 
Danom stupanja na snagu ovoga Programa prestaje važiti Program mjera potpora u poljoprivredi  i ruralnom razvoju na području Osječko-baranjske županije za razdoblje 2024. - 2027. godine ("Županijski glasnik" broj 13/23.).

Ovaj Program bit će objavljen u "Županijskom glasniku".


KLASA:
URBROJ: 
Osijek, 

Ivana Bagarić, v.r.

